Poskantoor kap terug oor beweerde afleggings(Argieffoto) Die Poskantoor het Donderdag ontken dat hy gesprekke voer oor moontlike afleggings om arbeidskoste te bestuur. “Die SA Poskantoor (Sapo) het geen planne aangekondig om werkers af te lê as deel van sy huidige plan om arbeidskoste te besnoei in ooreenstemming met die omkeerstrategie nie,” het Johan Kruger, woordvoerder van die Poskantoor, gesê. Hy het gesê ten spyte daarvan dat die Poskantoor se arbeidskoste hoog is, is berigte oor beoogde afleggings onwaar. Die organisasie is besig met die inwerkingstelling van verskeie alternatiewe maniere om op arbeidskoste te bespaar en uitgawes te verminder. “Sapo het, in oorleg met werkers en vakbonde, begin met ŉ program waarin hy vrywillige skeidingspakkette aan kwalifiserende werkers aangebied het. Hiervan is 776 goedgekeur,” het Kruger gesê. “Die totale skeidingspakkette beloop R130 miljoen en die jaarlikse besparings op arbeidskoste danksy die program is R204 miljoen.” Kruger het gesê Sapo ondersoek ook ander maniere om sy salarisrekening te sny. Dit sluit in oortyd, wat tans sowat R42 miljoen per jaar beloop.